**Notă informativă**

la proiectul Hotărîrii Guvernului cu privire la aprobarea

Reglementării tehnice “Aparate consumatoare de combustibili gazoşi”

Proiectul Hotărîrii de Guvern cu privire la aprobarea Reglementării tehnice “Aparate consumatoare de combustibili gazoşi” este elaborat în scopul executării prevederilor Legii nr. 112 din 02.07.2014 ”Pentru ratificarea Acordului de asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte” (Monitorul Oficial al Republicii Moldova, 2014, nr. 185-199, art. 442) și Capitolului 3, pct. 173 al Hotărîrii Guvernului nr. 808 din 07.10.2014 ”Cu privire la aprobarea Planului național de acțiuni pentru implementarea Acordului de asociere Republica Moldova-Uniunea Europeană în perioada 2014-2016” (Monitorul Oficial al Republicii Moldova, 2014, nr. 297-309, art. 851) privind asigurarea conformităţii cu obiectivele Uniunii Europene în materie de reglementări tehnice, standarde, evaluarea conformităţii.

Legislația de armonizare a Uniunii Europene (UE), care asigură libera circulație a produselor, a contribuit în mod considerabil la realizarea și funcționarea pieței unice. Ea se bazează pe un nivel ridicat de protecție și oferă operatorilor economici mijloacele de a demonstra conformitatea produselor, asigurând astfel libera lor circulație grație încrederii în produse. Aşa dar, întru respectarea angajamentelor de a urma principiile şi practica prevăzută în *acquis*-ul relevant al Uniunii s-a elaborat proiectul Hotărîrii de Guvern cu privire la aprobarea Reglementării tehnice “Aparate consumatoare de combustibili gazoşi”, care transpune în legislaţia naţională prevederile Directivei 2009/142/CE a Parlamentului European şi a Consiliului din 30 noiembrie 2009 privind aparatele consumatoare de combustibili gazoşi.

Aşadar, prin măsurile propuse de armonizare a legislaţiei naţionale cu prevederile Directivei 2009/142/CE , statul are următoarele obiective:

- aducerea cadrului normativ în corespundere cu prevederile Directivei 2009/142/CE ;

- îmbunătățirea protecției populației, oferind un nivel ridicat de protecție a sănătății și securității persoanelor, a animalelor domestice și a bunurilor;

- reducerea barierelor în calea comerțului, stabilind cerințe unificate cu cele din UE față de aparatele consumatoare de combustibili gazoşi.

Proiectul Hotărîrii Guvernului nominalizat prevede cerințele față de producători, instalatori, importatori, reprezentanți autorizați, distribuitori, organismele de evaluarea conformității, organismele notificate și organele de supravegherea pieței, cu descrierea obligațiilor necesare ca să fie întreprinse de fiecare participant din lanțul de distribuție, precum și se descriu modulele pentru evaluarea conformității.

Scopul proiectului este asigurarea evaluării produselor conform procedurilor unificate şi, ca urmare, produsele plasate pe piaţă să nu prezinte pericol pentru viaţa, sănătatea oamenilor, să nu aducă pagubă proprietăţii consumatorilor, asigurând astfel libera lor circulație grație încrederii în produse.

În temeiul celor expuse, precum şi ținând cont de faptul că, Reglementarea tehnică “Aparate consumatoare de combustibili gazoşi”, ajustată la Directiva europeană 2009/142/CE, va permite nu doar atingerea unor efecte economice simţitoare, dar şi va asigura libera circulaţie a mărfurilor, evaluarea produselor conform procedurilor unificate şi, ca urmare, produsele plasate pe piaţă nu vor prezenta pericol pentru viaţa, sănătatea oamenilor, nu vor aduce pagubă proprietăţii consumatorilor, considerăm oportună aprobarea proiectului Hotărîrii de Guvern cu privire la aprobarea Reglementării tehnice “Aparate consumatoare de combustibili gazoşi”.

*Respectarea transparenţei în procesul decizional.* In scopul respectării prevederilor Legii nr.239 din 13.11.2008 privind transparenţa în procesul decizional, prezentul proiect a fost plasat pe pagina web a Ministerului Economiei www.mec.gov.md la directoriul „Transparenţa”.

Proiectul dat a fost consultat cu Agenția pentru Protecția Consumatorilor, Î.S. ”Centrul Tehnic pentru Securitate Industrială și Certificare”, Centrului Naţional de Acreditare, agenţii economici producători şi importatori ai aparatelor consumatoare de combustibili gazoşi.

Totodată, proiectul a fost examinat şi avizat de către Ministerul Finanţelor, Ministerul Justiţiei şi Centrul Naţional Anticorupţie.

*Aspectul politic.* Proiectul în cauză nu contravine politicii externe şi interne promovate de Republica Moldova.

*Aspectul normativ.* Aprobarea prezentului proiect nu necesită modificarea şi completarea legislaţiei în vigoare.

*Aspectul financiar.* Implementarea prevederilor prezentului proiect nu necesită cheltuieli financiare şi de altă natură.

*Aspectul temporar.* Acţiunile prezentului proiect se desfăşoară pe o perioadă nelimitată.

**Viceministru Vitalie IURCU**